nádej,
ktorú
potrebuje
tvoje srdce

52 povzbudení, ktoré ti pripomenú,
ako sa Boh o teba stará

HOLLEY GERTH

Elektronická kniha

Copyright 2018 by Holley Gerth

Originally published in English under the title Hope Your Heart Needs by Revell, a division of Baker Publishing Group, Grand Rapids, Michigan, 49516, U.S.A.

All rights reserved.

Všetky práva vyhradené. Žiadna časť tohto diela nesmie byť nahrávaná na video, skenovaná, fotená a elektronicky prenášaná bez povolenia vydavateľa, okrem krátkych ukážok pre potreby článkov a recenzií.

Nádej, ktorú potrebuje tvoje srdce

HOLLEY GERTH

Vydavateľ: Christian Project Support, s. r. o., © 2026

Rožňavská 17, 831 04 Bratislava

www.ver.sk, objednavky@ver.sk

Preklad: Eva Simo Pelzlová

Jazyková korektúra: Veronika Liptáková

Editorské práce: Katarína Marčáková

Grafická úprava podľa originálu diela: www.christianstudio.sk

Použité citáty z Biblie:

Slovenský ekumenický preklad, SBS, Banská Bystrica, 2017.

Sväté písmo Starého a Nového zákona, SSV, Trnava.

Botekov preklad. In: www.biblia.sk.

ISBN papierovej knihy: 978-80-8231-310-2

ISBN pdf knihy: 978-80-8231-311-9

ISBN epub knihy: 978-80-8231-312-6

ISBN mobi knihy: 978-80-8231-313-3

Vytvorenie elektronickej verzie Dibuk, s. r. o., 2026

ĎALŠIE KNIHY OD HOLLEY GERTH

Žena s divokým srdcom

Čo potrebuje tvoje srdce v ťažkých dňoch

Silná, odvážna, milovaná

Úvod

„Boh mi naveky bude skalou srdca i údelom.“

Žalmy 73, 26

„Ako sa máš?“

„Mám sa dobre.“

Na túto otázku všetky odpovedáme takto. Ale často tým v skutočnosti myslíme: „Som trochu unavená. A trochu preťažená. Túžim po niečom hlbšom.“ V tomto svete sa naše srdcia rýchlo unavia. Túžime po nádeji, radosti, pokoji a hlbšom zmysle života. Hovoríme si, že nás to všetko určite čaká za najbližším rohom. Takže si myslíme, že ak sa poponáhľame, ak sa budeme veľmi snažiť, nájdeme to.

Jedného rána som sa schúlila pod krémovú deku, ktorá pripomínala okraj oblaku. Zažala som lampu pri posteli a pomaly som popíjala čaj z červeného hrnčeka, ktorý mal odštiepený kúsok horného okraja. Nechcela som, aby bol ten deň rovnaký ako všetky predošlé. Chcela som nájsť odpoveď na nepokoj v mojom srdci. Potrebovala som skutočné riešenie.

Hľadala som na internete. Napísala som kamarátke. Ale tentoraz nepomohlo ani jedno, ani druhé. Vzala som Bibliu a začala som v nej listovať. Všímala som si verše, v ktorých sa hovorí o tom, kým je Boh a ako nás miluje. A vtedy som dospela do bodu zlomu: uvedomila som si, že moje srdce nepotrebovalo len jednoduchú odpoveď na problém. Nie. Hľadala som, túžila som po Osobe.

Všetci túžime.

Po niekom väčšom, než sme my. Po niekom silnejšom. Niekom, kto je schopný zvládnuť všetko. Niekom, kto sa o nás postará, kto bude za nás bojovať a neustále nám bude prejavovať milosť. Hľadáme niekoho, kto nepozná obmedzenia, kto nás miluje viac, ako si dokážeme predstaviť, no napriek svojej všemocnosti sa zaujíma o najmenšie detaily nášho života, niekoho, kto je stály a spoľahlivý, ale zároveň v našich životoch a prostredníctvom nás vždy koná niečo nové.

„Už poznám Boha,“ hovoríme si. A áno, môže to byť nádherná pravda. Ale ak by sme si mysleli, že ho poznáme úplne, akoby sme tvrdili, že sme držali každé jedno zrniečko piesku zo všetkých pláží sveta. Akokoľvek veľmi ho milujeme, akokoľvek hlboko siaha naša viera, stále je tu niečo oveľa viac. Toto je zázrak a dar. Vždy, keď objavíme niečo nové o Bohu, naše srdce zostane naplnené, oslobodené, posilnené, povzbudené a obnovené.

Možno je Boh pre nás stále úplne „nový“. Cítime sa pri ňom tak trochu nesvoje, ako keby sme išli na prvé rande. Chceme sa dozvedieť viac, ale trasú sa nám kolená a srdce nám bije ako o preteky. Možno sme niekedy boli zranené z náboženstva alebo si myslíme, že nie sme dosť dobré, alebo máme tisíc iných dôvodov, prečo chceme teraz prestať čítať túto knihu a odísť. Nemusíme byť dokonalé, aby sme spoznali Boha, táto kniha je písaná pre každú z nás, takú, aká je, pretože práve takého Boha budeme spoznávať na týchto stránkach. Boha, ktorý rozosial hviezdy ako diamanty po zamatovom plášti vesmíru, ktorý sa tiež stará o každé vtáča, ktorý stvoril nás všetkých a pozýva nás, aby sme sa k nemu priblížili. On je miestom, kde sa môžu uchýliť naše srdcia v ťažkých aj šťastných dňoch, v radostiach aj trápeniach, keď sme smutné, nahnevané alebo bezstarostne šťastné. On je ten, koho sme celý čas hľadali.

Žiadne ľudské slová nikdy nedokážu obsiahnuť všetko, čím Boh je. To, čo je napísané na týchto stránkach, je len odrobinka. Ale keď som pochopila Boží charakter a to, ako nás miluje, o niečo viac, zmenilo ma to krásnym a silným spôsobom. Ak sa aj ty vydáš na túto cestu, modlím sa, aby si zažila rovnakú premenu.

Nemusíme sa uspokojiť s odpoveďou: „Mám sa dobre.“ Je tu niekto, kto nám šepká, pozýva nás a každú chvíľu nám ukazuje: „Som Boh. Milujem ťa. Si moja.“

S láskou

Holley

I

Začiatok a Koniec

„Ja som Alfa i Omega, hovorí Pán, Boh, ktorý je, ktorý bol a ktorý príde, Všemohúci.“

Zjavenie Jána 1, 8

Dnes sa narodí približne 353 000 detí (1). Každé jedno prichádza na svet s výkrikom a veľkou kopou možností. Ich očká žmurkajú na svetle, kopú nožičkami, rúčky zvierajú do pästičiek. Vlasy majú zafarbené ako pšenica alebo ako čokoláda či plameň.

Boh bude pozorovať každého jedného nováčika tak, ako umelec pozoruje dielo, ktoré tvorí na plátne. On sám ho utkal v matkinom lone (Ž 139, 13). On bol aj pri tebe, keď si sa narodila. Na chvíľku zatvor svoje oči a predstav si to. Boh celého vesmíru sleduje, ako prichádzaš, a víta ťa na tomto svete.

Dnes zomrie približne 151 600 ľudí (2). Vykročia z tohto sveta do večnosti. Ich prechod bude sprevádzaný slzami a smútkom. Budú to rozlúčky s niekým, kto prežil dlhý život, alebo s niekým, kto bol vytrhnutý z tohto života priskoro. A Boh bude prítomný pri všetkých týchto koncoch. Bez jeho vedomia nepadne ani jediný vrabec (Mt 10, 29). O čo viac to platí pre nás?

7,4 miliardy z nás, ktorí dnes neprichádzame ani neodchádzame, si budeme na celom svete plniť svoje každodenné povinnosti. Vypneme budíky alebo utíšime kohúta. Nalejeme si kávu alebo čaj. Pôjdeme do práce, do kancelárie alebo na pole. Možno prebalíme novorodenca alebo prepneme televíziu na iný kanál v domove dôchodcov. Budeme sa niečoho obávať. Budeme snívať. Dúfať. A pochybovať. Budeme sa cítiť šťastní, smutní, unavení – alebo všetko naraz. A Boh bude aj pri tom všetkom. Každú sekundu nášho života.

Bol tu predtým, než sme boli stvorení. Svojím slovom priviedol svet k existencii. Priniesol svetlo, rozsypal hviezdy na nebo a vdýchol život do pľúc človeka. Bude tu stále aj potom, keď sa naše telo vráti do prachu zeme. Je Bohom minulosti, prítomnosti aj budúcnosti. Boh celej našej histórie.

To znamená, že nikdy nie sme sami. Nikdy sme neboli. Ani nikdy nebudeme. Ani len jedinú sekundu nebudeme mimo jeho pohľadu alebo starostlivosti. Stojí pri nás vo všetkom, čomu čelíme. A nech príde v živote čokoľvek, zostane pri nás.

Boh nie je len začiatok. Je náš začiatok. Je náš koniec. Je všetko medzitým.

Začiatok a Koniec,

si Alfa a Omega,

si dôvod, prečo som tu.

Budeš sa o mňa starať po všetky dni môjho života

a potom ma vezmeš domov, aby som bola s tebou naveky.

Ďakujem ti, že si vždy so mnou;

nič nás nikdy nemôže odlúčiť.

Amen.

II

Autor

„Upierajme zrak na Ježiša, pôvodcu (autora) a završovateľa našej viery.“

List Hebrejom 12, 2

Kaviareň bola dnes ráno plná ľudí. Vrátila som sa do svojho rodného mesta, na rušné predmestie Houstonu. Popíjam kávu v kaviarni, na mieste, kde bolo kedysi pole a pásli sa na ňom kravy. Nám, ktorí sme toto miesto poznali pred rokmi, je ľúto týchto zmien. Ale taký je osud miest. Neustále sa rozrastajú.

Naokolo nevidím žiadnu známu tvár, a ak by som sem prišla aj stokrát, asi to bude stále rovnaké. Všetci sme si navzájom cudzí, hoci stojíme jeden vedľa druhého. Zvláštny paradox. Na chvíľku som si predstavila, že by sa ma niekto z týchto ľudí, ktorí pijú kávu, zvedavo spýtal: „Čím sa živíš?“ Dlhé roky som sa vyhýbala odpovedi na túto otázku, nebola som si istá, či je vhodné, aby som to vyslovila nahlas. No myslím, že tu by som jednoducho povedala: „Som autorka.“

Ak by som to povedala, použila by som podobné slovo, ktoré sa nachádza v Biblii, v Liste Hebrejom 12, 2, kde sa píše, že Ježiš je pôvodca (autor)… našej viery¹. V našom modernom svete má slovo autor obmedzený význam. Používa sa hlavne pre tých z nás, ktorí píšu profesionálne a verejne. Preto ma trochu zaujalo, keď som toto slovo videla v spojení s tým, kým je Ježiš. Zdalo sa mi príliš nevýstižné. Príliš jednoduché. Mala som pocit, že za tým musí byť niečo viac. Tak som pátrala hlbšie a zistila som, že autor je človek, ktorý niečo začína alebo vytvára (napríklad plán, myšlienku). (1) Ach, áno, toto už dáva zmysel.

„Na počiatku bolo Slovo, to Slovo bolo u Boha a to Slovo bolo Boh. Ono bolo na počiatku u Boha. Ním vzniklo všetko a bez neho nevzniklo nič z toho, čo jestvuje.“

Evanjelium podľa Jána 1, 1 – 3

Na náboženstve sa učíme verziu stvorenia, v ktorej sa do príbehu dostane len Boh a možno aj biela plachta, na ktorú príbeh premietame. Ale aj Ježiš bol na začiatku príbehu o našej zemi, o našej viere a o nás samotných. Toto je pre mňa neuveriteľné a nepochopiteľné. Je to ako tajomstvo a na mňa to pôsobí ako niečo posvätné. Jedným Slovom boli stvorené žeriavy s dlhými krkmi, žlté narcisy aj maslové medúzy v hlbinách mora. Slovom bol vymyslený smiech, láska aj kýchanie. V jednom Slove už bolo poznanie, že príbeh bude zahŕňať pád, kríž aj záchranu.

Ježiš poznal nielen začiatok, ale aj koniec, pretože v Liste Hebrejom 12, 2 sa píše, že nie je len pôvodca – autor, ale aj završovateľ. Táto myšlienka sa ma hlboko dotkla, pretože to znamená, že nech sa v našom bláznivom svete deje čokoľvek, on je jediný, kto môže napísať „koniec“ na poslednú stranu tohto sveta. Ale ani vtedy nebude úplný koniec. Bude to len začiatok iného, lepšieho príbehu o nás a o ňom, ktorý bude trvať naveky.

Keď takýmto spôsobom premýšľam o Ježišovi ako o autorovi, tak si vo svojom vnútri s úľavou vydýchnem. Pretože to znamená, že nemusím byť autorkou vlastného príbehu, lebo verím, že skutočný Autor je Boh a on vie, čo robí – píše môj príbeh s láskou a zámerom. Viem, že je dobrý a verný. Viem, že je múdry a láskavý. Viem, že nepozná hranice a vždy víťazí. Nie je len tvorca, ktorý sa už ďalej nestará. On dbá o každú slabiku a vetu, o každú pomlčku a čiarku. Každý autor cíti hlbokú vášeň k svojmu dielu. Nedá sa to vyjadriť slovami, ale ja to cítim až v kostiach. Je to niečo divoké a nádherné, ak si pomyslíme, že niečo podobné cíti Boh – Autor voči nám. My nie sme len náhodné čmáranice na papieri. Nie sme len nejaké poznámky načmárané v zhone, ktoré sa nakoniec pokrčia a odhodia do koša. „Sme jeho dielo“ (Ef 2, 10).

On ešte nezakončil históriu sveta. A neukončil ani náš príbeh.

Autor,

stojíš za každým príbehom a pritom prebývaš vo mne. Toto je také nádherné tajomstvo. Dnes ti odovzdávam pero môjho života a prosím ťa, aby si napísal taký príbeh, aký chceš mať ty.

Amen.

Koniec ukážky